stanford-oval/wikipedia huggingface dataset:
דייוויד בליין
פעלולים וספיישלים > הזר המסתורי

ב-29 באוקטובר 2002, הוציא בליין את הספר "הזר מסתורי: ספר הקסמים" (באנגלית: Mysterious Stranger: A Book of Magic) בהוצאת רנדום האוס. הספר הוא בחלקו אוטוביוגרפי, חלקו על ההיסטוריה של הקסם, וחלקו סוג של משחק חפש את המטמון. בנוסף, הספר מכיל גם הוראות כיצד לבצע קסמי קלפים ואשליות. העורך הראשי, ברוס טרייסי, מסביר ש”דייוויד בליין הוא הקוסם הכי מרגש ויצירתי מאז הודיני, ועכשיו לקוראים יש הזדמנות ליהנות מספר קסמים מיוחד שבו הם יכולים להשתתף על ידי בדיקת היכולת שלהם לגלות ולפרש רמזים.”
את משחק חפש את המטמון, אתגר ה-100,000 דולר של בליין, יצר מעצב המשחקים קליף ג'ונסון, והוא נפתר על ידי שרי סקאנס ב-20 במרץ 2004, 16 חודשים לאחר שהספר יצא לאור.
פעלולים וספיישלים > מעל מה שלמטה

ב-5 בספטמבר 2003, התחיל בליין את פעלול הסיבולת הבא שלו שנמשך 44 ימים, בהם הוא שהה בתיבת פלקסיגלס אטומה, שמחוזקת בגובה 9 מטרים באוויר ליד פוטרס פילדס פארק בגדה הדרומית של נהר התמזה, בשטח שבין בניין העירייה לטאוור ברידג' בלונדון. התיבה הייתה בגודל 0.9 מטר רוחב, 2.1 מטר אורך ו-2.1 מטר גובה, והותקנה בה מצלמת אינטרנט כך שהצופים היו יכולים להתבונן בכל התהליך. במהלך תקופת 44 הימים, בליין לא קיבל מזון או חומרים מזינים ושרד רק מ-4.5 ליטר מים ליום.
תרגיל הסיבולת משך תשומת לב תקשורתית רבה. "הגארדיאן" כתב, ”בליין יצר את אחד הדימויים החזותיים ביותר של זמננו.” "הטיימס" דיווח כי ”1,614 מאמרים בעיתונות הבריטית התייחסו לפעלול.” נשיא ארצות הברית ג'ורג' ווקר בוש הזכיר את הפעלול בנאום שנשא בארמון וייטהול בלונדון, ”האמריקאי האחרון שביקר בלונדון נשאר בקופסת זכוכית בעודו מתנדנד מעל נהר התמזה. יהיו כאלו שאולי יהיו שמחים לספק הסדר כזה גם בשבילי.”
מספר צופים היו עוינים כלפי אומן הסיבולת. "הטיימס" דיווח שביצים, לימונים, נקניקיות, בייקון, בקבוקי מים, פחיות בירה, בלונים מלאים בצבע וכדורי גולף נזרקו לכיוון התיבה. ה-"Evening Standard" דיווח שאיש אחד נעצר בניסיון להחליף את אספקת המים של בליין בשתן קופים. על פי חדשות BBC, המבורגר הוטס לכיוון התיבה על ידי מסוק בשלט רחוק בשביל להתגרות.
ב-25 בספטמבר, חדשות BBC דיווחו שבליין הודיע באמצעות מצלמת הרשת כי הוא מרגיש טעם של אגס על הלשון. ד"ר אדם קארי, האיש שהיה אחראי לבדיקות הרפואיות של בליין לפני שנכנס לתיבה, אמר שהטעם הופק מגופי קטון המיוצרים על ידי הגוף בשביל לשרוף חומצת שומן, ושהם בעצמם מופקים מעתודות שומן.
ב-19 באוקטובר כפי שנקבע בלוח הזמנים, יצא בליין בעודו ממלמל ”אני אוהב את כולכם!” ונלקח במהירות לאשפוז בבית חולים. כתב העת NEJM פרסם מאמר שתיעד את 44 ימי הצום שלו וקבע שהאכילה מחדש היא כנראה החלק המסוכן ביותר בפעלול. המחקר דיווח, ”הוא איבד 24.5 ק"ג (כ-25 אחוזים ממשקל הגוף האמיתי שלו), ומדד מסת הגוף שלו צנחה מ-29.0 ל-21.6.” האירוע צולם על ידי הבמאי, וחברו הקרוב של בליין, הרמוני קוריין.
פעלולים וספיישלים > טביעה חיה

ב-17 במאי 2006, נכנס בליין לתוך כדור בקוטר 2.4 מטר, ממולא במים מול מרכז לינקולן בניו יורק עם ציפייה להישאר בתוכו למשך שבעה ימים ושבעה לילות, תוך שהוא משתמש בצינורות בשביל אוויר ותזונה. במהלך הפעלול, הרופאים היו עדים לפצעי לחץ על הידיים והרגליים, ואי ספיקת כבד. כתב הניו יורק טיימס, קנת סילברמן, כתב ”פעלול הסיבולת שלו הביא קהל מגוון של אלפי ניו יורקים ביחד, חידש לזמן מה את רוח דעיכת העיר של הקהילה הדמוקרטית.”
לאחר שנשאר בכדור במשך שבוע סיכם בליין את האירוע בניסיון לעצור את נשימתו מתחת למים כדי לשבור את השיא הקודם של דום נשימה סטטית – החזקה של נשימה אחת ללא סיוע של 100% חמצן (חמצן טהור) לפני – שעמד על 8 דקות, ו-58 שניות שקבע טום סיטס, למרות שהניסיון של בליין לא היה מאושר כדום נשימה לפי החוקים של התאחדות הצלילה החופשית העולמית. בשל בקשת המפיקים שלו לעשות מופע מרגש יותר, היה על בליין לנסות להשתחרר מן האזיקים והשרשראות ששמו עליו לפני שיצא אחרי שבוע מהכדור. נראה שהוא מתקשה להשתחרר מהאזיק האחרון. בסביבות הדקה השביעית, הוא הראה סימנים של מצוקה. הוא נמשך מחוץ למים על ידי צוללנים לאחר 7 דקות ו-12 שניות מתחת למים (דקה אחת ו-50 שניות מתחת למטרה שלו). למרות שהוא לא הצליח לשבור את השיא לעצירת הנשימה, הוא נקרא "הגיבור היומיומי" על ידי עיתון "הבוסטון גלוב", וה"וושינגטון פוסט" רשמו, ”בליין מייצג הזדמנות לראות משהו בלתי ייאמן.”
בליין הצליח מאז לשבור שיא של עצירת נשימה עם שימוש של חמצן לפני (כפי שמותר על ידי ספר השיאים של גינס).
בליין עבר מספר קצר של ביקורים בבית חולים לאחר שהפעלול הסתיים ונכנס להסכם עם דוקטורים מאוניברסיטת ייל לפקח עליו על מנת ללמוד את התגובות הפיזיולוגיות של האדם בשהייה ממושכת מתחת למים. בריאיון לתוכנית "המופע של הווארד סטרן" בתחנת הרדיו הלוויני סיריוס, סיפר בליין על צום שעשה במשך שבוע לפני פעלול ה"טביעה החיה", כדי להימנע מהצורך בעשיית צרכים.
פעלולים וספיישלים > סבוב

ב-19 בנובמבר 2006, הודיע בליין על הפעלול הבא: הוא יהיה כבול באזיקים לגירוסקופ מסתובב. המטרה שלו הייתה לברוח מהאזיקים לאחר שהגירוסקופ יסובב אותו במשך 16 שעות. הגירוסקופ מסתובב ברציפות בקצב של 8 סיבובים לדקה בזמן שהוא תלוי מעל מגרש ריק במנהטן ליד כיכר טיימס.
הפעלול החל ב-21 בנובמבר 2006, עם הכרזתו של בליין, ”הפעלול הזה מרגש אותי. הפעלול הזה הוא כיף.” כעבור 52 שעות, ללא מזון או מים, מיובש לחלוטין וחלש נחת בליין על משטח עץ שהיה 9.1 מטרים מתחתיו לאחר שקפץ מהגירוסקופ התלוי.
בעקבות הצלחתו, הוביל בליין 100 ילדים שנבחרו בידי צבא הישע למסע קניות בטארגט, לאחר שכל ילד קיבל שובר של 500$ מתנה מהרשת. בליין אמר הפעלול היה חשוב מאוד בגלל שצבא הישע סיפק לו בגדים כשהוא גדל. ”האתגר הזה קרוב ללבי”, אמר בליין.
פעלולים וספיישלים > ספר השיאים של גינס

לאחר שנכשל לשבור את השיא של דום נשימה בפעלול "טביעה חיה", הופיע בליין ב-30 באפריל 2008 בפרק של "המופע של אופרה וינפרי", והודיע שהוא ינסה לשבור את שיא גינס לדום נשימה סטטי בסיוע חמצן שקבע פיטר קולט בשווייץ ב-10 בפברואר 2008.
לפני הכניסה למכל המים, לקח בליין שאיפות מחמצן טהור במשך 23 דקות; עד 30 דקות של "נשימת יתר של חמצן" מותרת לפי ההנחיות. קצב הלב שלו נשאר מעל 100 פעימות לדקה במהלך רוב הניסיון, ועלה ל-124 פעימות בדקה ה-15. קצב לב מהיר יותר מגדיל את צריכת החמצן שמובילה להצטברות כואבת של פחמן דו-חמצני. בדקה האחרונה, קצב הלב שלו הפך בלתי יציב ובליין החל לחשוש שהוא עלול לאבד את ההכרה. על מנת לסייע לחובשים במקרה שיאבד את הכרתו, הוא שחרר את רגליו שהיו כבולות לתחתית הכדור וצף אל פני השטח; עם זאת, החזיק את ראשו מתחת למים במשך חצי דקה יותר מהשיא הקודם. בסופו של דבר, עצר בליין את נשימתו למשך 17 דקות ו-4.5 שניות, כשהוא עוקף את השיא הקודם של קולט, 16 דקות ו-32 שניות. זה היה שיא גינס הראשון של בליין והוא נשמר כמעט 4.5 חודשים, עד שטום סיטאס עקף אותו ב-19 בספטמבר 2008.
בריאיון לאחר מכן, הצהיר בליין: ”באמת חשבתי שאני לא הולך לעשות את זה”, הוא טען שהוא הצליח בזכות שנשאר במצב של מדיטציה. לדברי בליין, מלבד הלחץ של הביצוע בטלוויזיה, המכונה לבדיקת קצב הלב הייתה קרובה אליו מספיק כך שהוא יכול היה לשמוע את הצפצוף שלה, והיה עליו לשמור את הרגליים כבולות לתחתית הכדור - במקום רק לצוף בחופשיות, כפי שעשה בברכה בגראנד קיימן בחודשים קודמים.
פעלולים וספיישלים > צלילת המוות

ב-18 בספטמבר 2008, ערכו דונלד טראמפ ובליין מסיבת עיתונאים במגדל טרמפ בניו יורק והכריזו על הפעלול "האיש ההפוך". ב-22 בספטמבר, ייתלה בליין במהופך מבלי רשת ביטחון למשך 60 שעות מעל הסנטרל פארק, ויסיים את הפעלול ב-22:45 בערב 24 בספטמבר. לפי הדיווחים, בליין סיכן את עצמו בעיוורון ומחלות נוספות בפעלול זה. טראמפ סייע לממן את האירוע הזה ואירועים נוספים של בליין. במהלך הפעלול נתלה בליין מעל רחבת וולמן ותקשר עם מעריצים תוך כדי הורדת הכבל בעודו תלוי הפוך. במסיבת העיתונאים, ציין בליין שהוא לא אכל כבר שבוע, וימשיך לצום לאורך כל הפעלול. כדי לשתות נוזלים ולהמריץ את מחזור הדם, הוא ימשוך את עצמו למעלה, בזמן שהוא יתמודד עם התכווצויות שרירים וחוסר שינה. בליין החל את הפעלול ביום שני, 22 בספטמבר, אבל נמתחה עליו ביקורת רבה, כאשר רק לאחר כמה שעות של אתגר הסיבולת, הוא נראה על ידי מעריצים עומד מחכה למנוף, ולא תלוי הפוך כפי שציפו. הוא דיווח שהוא ירד אחת לשעה כדי לעבור בדיקה רפואית, להתמתח ולשחרר את עצמו.
כשהגיע רגע "צלילת המוות", הורד בליין על ידי הכבל, ונגע בעדינות בבמה, ואז נמשך בחזרה לאוויר. ניו יורק דיילי ניוז כתבו שהוא נראה "תלוי באוויר כמו שק תפוחי אדמה עם חיוך מגוחך על פניו, ושמדי פעם הוא בועט ברגליו כאילו הוא בריצה." התוכנית הייתה שבליין יימשך בחזרה לאוויר על ידי בלוני הליום וייעלם לתוך האטמוספירה. בליין ייחס את הסיבה לשינוי בגלל נאומו של הנשיא בוש שגרם לעיכוב התוכנית ובכך תנאי מזג האוויר כבר לא אפשרו לעשות זאת.
הביקורות לפעלול היו חצויות.
פעלולים וספיישלים > מופע מאי 2012

ב-17 ביוני 2011, הודיע בליין בצ'ט וידאו חי שהוא יבצע מופע במאי 2012. במהלך הווידאו צ'ט הוא גם חשף כמה טריקים חדשים שלו, הראה סרטון שלו שוחה עם כרישים והודיע על חבילת קלפים חדשה שלו שנקראת "האריות הלבנים". הוא ציין כי המופע יהיה 100% קסמי רחוב ושהוא יהיה חומר חדש לגמרי.
פעלולים וספיישלים > מחושמל: מיליון וולט דולקים תמידית

ב-5 באוקטובר 2012, החל בליין פעלול סיבולת שנקרא: "מחושמל: מיליון וולט דולקים תמידית" (באנגלית: Electrified: One Million Volts Always On). במשך 72 שעות הוא היה על עמוד בגובה של כ-18.5 מטר ברציף 54, בניו יורק. האירוע שודר בזמן אמת דרך יוטיוב בהפקת אינטל ומגזין וויס. קבוצת ArcAttack בנתה מערכת של שבעה סלילי טסלה שמפיקים פריקה חשמלית של לפחות מיליון וולט ברציפות. שבעת סלילי טסלה אלו כוונו כלפי בליין, שבמהלך הפעלול לא אכל ולא ישן. הוא לבש ציוד במשקל של כ-15 קילו, שכלל שריון שרשראות ששימש ככלוב פאראדיי. ג'ון בלצ'ר, פרופסור לפיזיקה מהמכון הטכנולוגי של מסצ'וסטס, דווח שאמר: ”יש לו חליפה מנצחת, כל הזרם עובר דרכה, שום דבר לא מגיע לגוף. אני לא רואה בזה שום סכנה. אני הייתי עושה את זה, ואני בן 69 ושונא סיכונים.” עם זאת, הפריקה החשמלית מאחד מסלילי הטסלה הגיעה לצינור שמספק מים ופגעה בבליין, ומנעה ממנו שתייה במשך שאר הפעלול. בלילה, נראה בליין רועד ללא שליטה בגלל מזג האוויר הסגרירי. זה היה משך הזמן הארוך ביותר שמישהו הוכה בחשמל ללא הפסק.
בסיומו של האירוע ב-8 באוקטובר 2012 בשעה 8:44 בערב, לא היה מסוגל בליין ללכת בכוחות עצמו והודיע שהוא לעולם לא יעשה עוד פעלולי סיבולת שוב. אמבולנס העביר אותו לבית חולים שבו בדיקת אק"ג הראתה כי ההתחשמלות גרמה לאי סדר בפעימות הלב.
בליין תרם שני סלילי טסלה למרכז מדע בג'רזי סיטי כדי שיהיו מוצגים כחלק מחוויית למידה ציבורית.
פעלולים וספיישלים > התרוממות

ב-2 בספטמבר 2020, ריחף בליין באוויר באמצעות 52 בלונים ממולאים בהליום כשהוא קשור אליה ברתמה. בליין התכונן לפעלול במשך 10 שנים, בה ביצע מאות צניחות כדי לקבל רישיון צניחה. התכנון המקורי היה לרחף מעל ניו יורק אך לאור קשיים טכניים, בליין ריחף במקום מעל אריזונה במשך כשעה עד שהגיע לגובה מרבי של 7.6 קילומטרים מפני הקרקע. בשיא הגובה, הוא חיבר את עצמו למצנח וצנח לקרקע. הפעלול הועבר בשידור חי ביוטיוב במשך כשלוש שעות.
התנדבויות והופעות פרטיות > התנדבויות ותרומות

בכל שנה, מסייר בליין ברחבי ארצות הברית ובעולם בשביל לבצע קסמים במחלקות הילדים בבתי חולים.
בשנת 2006, בעת מלחמת לבנון השנייה, הגיע בליין לישראל בשליחות הסוכנות היהודית במטרה לשעשע ולבדר חיילים וילדים פצועים.
בליין גם תורם כספים למפלגה הרפובליקנית.
התנדבויות והופעות פרטיות > קסמים בשביל האיטי

בליין הופיע במופע התרמה למען האיטי שנקרא "קסמים בשביל האיטי". המופע התחיל ב-15 בינואר 2010 ונמשך 72 שעות עד 18 בינואר, במהלכו גויסו כ-100 אלף דולר.
התנדבויות והופעות פרטיות > הופעות פרטיות

בליין הופיע ברחבי העולם וביצע קסמים באופן פרטי עבור הנשיא ביל קלינטון ומזכירת המדינה הילרי קלינטון, הנשיא ג'ורג' ווקר בוש, מזכיר ההגנה דונלד רמספלד, המושל ארנולד שוורצנגר, הנרי קיסינג'ר, ביל גייטס וראש העיר מייקל בלומברג. הוא גם הופיע עבור נשיא רוסיה דמיטרי מדבדב, נשיא גאורגיה מיכאיל סאקשווילי, נשיא אוקראינה ויקטור ינוקוביץ', ונשיא קזחסטן נורסולטן נזרבייב.
בליין הופיע מול גופים ציבוריים ופרטיים רבים, הכוללים את לארי פייג' וסרגיי ברין מקימי גוגל, וודי אלן, ג'ק ניקולסון, רוברט דה נירו, אל פצ'ינו, מוחמד עלי ומייקל ג'קסון.
לקריאה נוספת

הזר המסתורי, האוטוביוגרפיה של בליין בהוצאת וילארד וערוץ 4. ISBN 0-7522-1989-8.
משפחת סילוני

| --- | --- |

משמאל לימין: רוזי, ג'ורג', אסטרו, ג'יין, אלרוי וג'ודי
 סוגה:  אנימציה / קומדיית מצבים / מדע בדיוני
 יוצרים:  ויליאם האנה וג'וסף ברברה
 בימוי:  ויליאם האנה, ג'וזף ברברה 
 מדבבים:  ג'ורג' אוהנלון, פני סינגלטון, ג'נט וואלדו, דאס באטלר, מל בלאנק, דון מסיק, ג'ין ואנדר פייל
 מדבבים בעברית:  אוהד שחר (ג'ורג' סילוני)
 ארץ מקור:  ארצות הברית ארצות הברית
 שפות:  אנגלית 
 תקופת התרחשות:  2062 
 מספר עונות:  3
 מספר פרקים:  75
 הפקה
 מפיק:  ג'וזף ברברה 
 חברת הפקה:  האנה-ברברה 
 הפצה:  סקרין ג'מס 
 אורך פרק:  30 דקות
 שידור
 רשת שידור:  ABC
 רשת שידור בישראל:  הטלוויזיה החינוכית הישראלית   ערוץ המזרח התיכון   ערוץ הילדים   Cartoon Network
 תקופת שידור מקורית:  23 בספטמבר 1962 – 3 במרץ 1963 (הסדרה המקורית)   16 בספטמבר 1985 – 12 בנובמבר 1987 (הסדרה המחודשת)
 קישורים חיצוניים
 דף התוכנית ב-IMDb
 
משפחת סילוני (באנגלית: The Jetsons, "משפחת ג'טסון") היא סדרת טלוויזיה אמריקאית מבית היוצר של האנה-ברברה, יוצרי הסדרה המצליחה "משפחת קדמוני". הסדרה היא קומדיית מצבים מונפשת. הסדרה המקורית היא בת 24 פרקים והופקה במקור לטלוויזיה בין השנים 1962 ל-1963. בעקבות הפופולריות אשר הסדרה צברה במשך השנים הובילו להפקת פרקים חדשים של הסדרה אשר הופקו בין השנים 1985 ל-1987 וליצירתם של שני סרטי טלוויזיה ("משפחת סילוני פוגשים את משפחת קדמוני" ו"ג'ודי ג'טסון - רוק בחלל") ושני סרטי קולנוע ("משפחת סילוני: הסרט" שיצא בתחילת שנות ה-90 וסרט אנימציה נוסף של האחים וורנר באותו שם שנמצא בתכנון).
בישראל הסדרה שודרה בטלוויזיה החינוכית ובערוץ המזרח התיכון במשך שנים רבות ובהמשך שודרה גם בערוץ הילדים וב-Cartoon Network.
בעוד שהעולם של "משפחת קדמוני" מתרחש בעולם דמיוני בו לאדם הקדמון יש מכונות אשר מונעות באמצעות ציפורים ודינוזאורים, משפחת סילוני חיה בעולם עתידני אוטופי אשר מכיל רובוטים משוכללים, חייזרים, הולוגרמות, והמצאות מוזרות.
דמויות

ג'ורג' סילוני: טיפוס חביב, רגיל, אך לא בר מזל במיוחד, אשר עובד אצל בוס רגזן שמפטר אותו ושוכר אותו מחדש כל הזמן.
ג'יין סילוני: אשתו של ג'ורג'.
ג'ודי סילוני: נערה מתבגרת טיפוסית.
אלרוי סילוני: ילד טיפוסי וגאון טכני.
רוזי: הרובוטית החביבה והאנושית של המשפחה. משמשת כעוזרת בית ואומנת לילדים.
אסטרו: הכלב של משפחת סילוני אשר מסוגל לדבר.
אורביטי: חייזר תינוק אשר מסוגל לדבר המשמש כחיית מחמד נוספת של משפחת סילוני.
קוזמו ספייסלי (בעברית "מר חללי"): הבוס הרגזן של ג'ורג' מהעבודה, אדם נמוך חם מזג שתמיד מסבך את ג'ורג'.
ראו גם

משפחת קדמוני
ספיידרוומן (סדרת טלוויזיה)

ערך זה עוסק בסדרת טלוויזיה. אם התכוונתם למשמעות אחרת, ראו .
| --- | --- |

כרזת ה-DVD של הסדרה
 מבוסס על:  ספיידרוומן מאת ארצ'י גודווין ומארי סברין
 סוגה:  הנפשה, גיבורי על, אקשן, הרפתקאות
 יוצרים:  סטן לי
 מדבבים:  ראו כאן
 מדבבים בעברית:  ראו כאן
 ארץ מקור:  ארצות הברית ארצות הברית
 שפות:  אנגלית (הסדרה דובבה לשפות נוספות, ביניהן עברית)
 מספר עונות:  1
 מספר פרקים:  16
 הפקה
 מפיק:  לי גונתר
 מפיקים בפועל:  דייוויד ה. דה-פאטי, פריץ פרילינג
 חברת הפקה:  DePatie–Freleng Enterprises Marvel Comics Animation
 מוזיקה:  אריק רוג'רס
 אורך פרק:  כ-30 דקות
 שידור
 רשת שידור:  ABC
 רשת שידור בישראל:  ערוץ הילדים
 תקופת שידור מקורית:  22 בספטמבר 1979 – 5 בינואר 1980
 תקופת שידור בישראל:  1992
 קישורים חיצוניים
 דף התוכנית ב-IMDb
ספיידרוומן (באנגלית: Spider-Woman) היא סדרת גיבורי על מונפשת אמריקאית, המבוססת על דמות בעלת אותו שם שנוצרה על ידי ארצ'י גודווין ומארי סברין, בבעלות מארוול קומיקס. הסדרה הופקה על ידי DePatie–Freleng Enterprises ו-Marvel Comics Animation, כאשר שתי החברות בבעלות Marvel Entertainment.
הסדרה שודרה לראשונה בארצות הברית בערוץ ABC, החל מ-22 בספטמבר 1979 עד 5 בינואר 1980. בישראל הסדרה שודרה לראשונה בדיבוב לעברית בערוץ הילדים בשנת 1992, שתים עשרה שנים לאחר סיום הסדרה המקורית. לסדרה הופקה עונה אחת הכוללת 16 פרקים באורך 30 דקות.
זוהי הסדרה האחרונה שהפיקה חברת DePatie–Freleng Enterprises, לפני התאגדותה מחדש כ-Marvel Productions.
תקציר העלילה

הסדרה עוקבת אחר ג'סיקה דרו, עורכת-דין שבילדותה נעקצה והורעלה על ידי עכביש כאשר ביקרה במעבדה של אביה. אביה, דוקטור דרו, הציל את חייה בעזרת שיקוי חדשני, שגם העניק לה כוחות עכביש מופלאים אשר הופכים אותה לספיידרוומן. במהלך הסדרה, ג'סיקה בתור ספיידרוומן נלחמת נגד כוחות הרשע ומצילה את העולם.
סקירת הסדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 16 | 16 | 22 בספטמבר 1979 | 5 בינואר 1980 |
דמויות

ג'סיקה דרו/ספיידרוומן – עורכת-דין בעלת כוחות עכביש, לאחר שנעקצה והורעלה על ידי החיה.
אלכסנדר רו – אביה המדען של ג'סיקה.
ג'ף האנט – צלם מגזין.
בילי דרו – אחיין של ג'סיקה.
מילר הבלש – בלש העובד באגף המשטרה.
צ'יף קופר – מפקד המשטרה.
פיטר פארקר/ספיידרמן – גיבור-על ובעל ברית של ספיידרוומן. זוהי הסדרה הראשונה שלא קרויה על שמו בה הוא מופיע, כמו כן המדבב המקורי שלו הוא פול סולס שדיבב אותו גם בסדרה "ספיידרמן" ששודרה בין השנים 1967–1970, אף על פי שאין קשר בין שתי הסדרות.
מדבבים

הדיבוב העברי בוים והופק על ידי יעקב שם טוב.
| שם הדמות | מדבב/ת באנגלית | מדבב/ת בעברית |
| --- | --- | --- |
| ג'סיקה דרו/ספיידרוומן | ג'ואן ואן ארק | אורנה כץ |
| ג'ף האנט | ברוס מילר | שמעון כהן |
| בילי דרו | בריאן סקוט |  |
| מילר הבלש | לארי קרול |  |
| צ'יף קופר | לואו קרוגמן |  |
| פיטר פארקר/ספיידרמן | פול סולס | יהויכין פרידלנדר |
| קריינות פתיחה | דיק טופלד | מלאכי חזקיה |
| קריינות סיום | לני ויינריב |  |
בנוסף דיבבו בדיבוב המקורי ויק פרין, טוני יאנג, ג'ון מילפורד, איילין לאטר, קרן מאשון ופול וינצ'ל, ואילו בדיבוב העברי דיבבו גם אסף כחולי, מיקי קם, חני נחמיאס ואבי פניני.
הערות שוליים

↑  פתיח הסדרה בעברית, באתר יוטיוב
בטלסטאר גלקטיקה (1978)

| --- | --- |
פוסטר הסדרה
פוסטר הסדרה
 סוגה:  מדע בדיוני 
 יוצרים:  גלן א. לארסון 
 כותבים:  גלן א. לארסון   דונלד בליסאריו   מייקל סולן   ג'ים קרלסון   טרנס מקדונל   ג'ון אירלנד   קן פטוס
 בימוי:  וינריץ' קולבי, אלן ג'יי לוי, ריצ'רד א. קולה, דונלד בליסריו, וינס אדוארדס 
 שחקנים:  דירק בנדיקט - סרן סטארבאק   ג'יין סימור - סרינה   ריצ'רד האץ' - לי "אפולו" אדאמה   לורן גרין - קומנדר אדאמה   ג'ון קוליקוס - הרוזן גאיוס באלטר   טרי קרטר - קולונל טיי   אן לוקהארט - שיבה   אד בגלי הבן - גרינבין   שרה ראש - ריגל   ריק ספרינגפילד - סגן זאק   הרברט ג'פרסון הבן - סגן בומר    לורט ספאנג - קסיופיה   מארן ג'נסן - סגן אתנה
 פסקול:  סטו פיליפס
 ארץ מקור:  ארצות הברית 
 שפות:  אנגלית 
 מספר עונות:  1 
 מספר פרקים:  24 
 תוכנית המשך:  גלקטיקה 1980
 הפקה
 מפיק:  גלן א. לארסון   דונלד בליסאריו
 מפיקים בפועל:  דייוויד ג'יי או'קונל   מיכאל ברמן   ג'ורג' פוטר
 חברת הפקה:  אולפני יוניברסל
 הפצה:  NBCUniversal הפקות 
 עורכים:  לאון אורטיז-גיל
 מוזיקה:  סטו פיליפס 
 אורך פרק:  45 דקות
 שידור
 רשת שידור:  ABC 
 תקופת שידור מקורית:  17 בספטמבר 1978 – 29 באפריל 1979 
 קישורים חיצוניים
 דף התוכנית ב-IMDb
 
בטלסטאר גלקטיקה (באנגלית: Battlestar Galactica) היא סדרת דרמה טלוויזיונית מסוג מדע בדיוני משנת 1978. היא עוסקת בספינת חלל הנקראת גלקטיקה, הנמלטת מפני גזע רובוטים - הסיילונים, יחד עם 220 ספינות אזרחיות, ומחפשת את כדור הארץ לאחר שואה גרעינית שביצעו הסיילונים ב-12 המושבות של בני האדם.
עלילה

במערכת כוכבים רחוקה, הגיעה לקצה מלחמה שנמשכה כ-2,000 שנה בין 12 המושבות של בני האדם ובין הסיילונים - לוחמים רובוטיים שנוצרו על ידי גזע דמוי לטאה שנכחד זה מכבר, לכאורה, בידי הסיילונים עצמם. בני האדם הובסו בידי מתקפת פתע של הסיילונים על עולמם. הסיילונים הסתייעו בבוגד - הרוזן באלטר (ג'ון קוליקוס). תחת הגנתה של ספינת המלחמה האחרונה שנותרה - ה"גלקטיקה", הניצולים נמלטים בכל כלי טיס העומד לרשותם. מפקד הגלקטיקה הוא אדאמה (לורן גרין), המוביל צי של 220 ספינות בחיפוש אחר בית חדש. הם מתחילים במסע כדי למצוא את השבט ה-13 האבוד של בני האדם שהתיישבו על כוכב הלכת האגדי - "ארץ". הסיילונים ממשיכים לדלוק אחריהם ללא לאות ברחבי הגלקסיה.
זמן העלילה

לא ידוע במדויק באיזו נקודה בזמן מתרחשת עלילת הסדרה. בתחילתה נאמר כי התאריך הוא במילניום השביעי של הזמן, אך לא ידוע על נקודות התאמה להיסטוריה של כדור הארץ. בפרק האחרון של הסדרה מתגלה כי המושבות קלטו שידור טלוויזיה של הנחיתה של אפולו 11 ביולי 1969 על הירח.
הפקה

אף על פי שהתוכנית זכתה לפופולריות רבה ולאחוזי צפייה מרשימים, היא בוטלה לאחר עונה אחת בשנת 1979 על ידי רשת ABC, בשל עלויות הפקה גבוהות. לאחר ביטולה זרמו אל משרדי הרשת מכתבים התובעים להחזירה. ABC התייעצה עם גלן א. לארסון - הוגה הסדרה, והחליטה להחיות מחדש את התוכנית, אך בפורמט זול יותר. סדרת ההמשך נקראה "גלקטיקה 1980" ועסקה בתקופה שלאחר שהגלקטיקה הגיעה אל כדור הארץ. גם סדרה זו בוטלה, לאחר עונה אחת בלבד, הפעם בשל אחוזי רייטינג נמוכים.
בשנת 1999 הפיק ריצ'רד האץ' סרט קצר באורך 30 דקות בשם בטלסטאר גלקטיקה - ההתגלות השנייה שהיווה פיילוט לסדרת טלוויזיה שתהווה המשך ל"בטלסטאר גלקטיקה" (1978) תוך התעלמות מוחלטת מגלקטיקה 1980. האץ' אפילו הפיק פרומו באורך ארבע דקות בניסיון לשכנע את אולפני יוניברסל לתת לפרויקט שלו אור ירוק. הוא הצליח להשיג כמות נכבדת מן הליהוק המקורי אך האולפנים לא הסכימו לפרויקט.
בשנת 2003 הופקה הסדרה מחדש כמיני סדרה טלוויזיונית בשם בטלסטאר גלקטיקה על ידי רונלד ד. מור, ושנה לאחר מכן הופקה סדרת טלוויזיה בשם זה (בטלסטאר גלקטיקה), ששודרה עד 2009. שתי ההפקות הללו עברו שינוי מעמיק בקווי העלילה ובדמויות רבות לעומת הסדרה המקורית וסדרת ההמשך שקדמו להן.
ראו גם

בטלסטאר גלקטיקה (מיני סדרה)
נצי הכסף

| --- | --- |

 סוגה:  מדע בדיוני, סדרת טלוויזיה קומית 
 יוצרים:  טובין וולף 
 מדבבים:  Bob McFadden Earl Hammond מגי וילר Larry Kenney דאג פרייס 
 ארץ מקור:  ארצות הברית 
 שפות:  אנגלית 
 מספר עונות:  1 
 מספר פרקים:  65 
 הפקה
 חברת הפקה:  Rankin/Bass Animated Entertainment 
 הפצה:  האחים וורנר טלוויזיה 
 מוזיקה:  Bernard Hoffer 
 שידור
 רשת שידור:  סינדיקציית שידור 
 תקופת שידור מקורית:  8 בספטמבר 1986 – 5 בדצמבר 1986 
 קישורים חיצוניים
 דף התוכנית ב-IMDb
 
נִצי הכסף (באנגלית: SilverHawks) היא סדרת הנפשה אמריקאית שפותחה לטלוויזיה על ידי רנקין / באס הפקות והופצה לשידור על ידי חברת Lorimar-Telepictures בשנת 1986. הסדרה כללה 65 פרקים, שאת ההנפשה עבורם סיפק סטודיו יפני בשם "פסיפיק הנפשה". הסדרה נוצרה כמקבילה בתחום החלל, לסדרת ההנפשה חתולי הרעם שקדמה לה.
בדומה לסדרת חתולי הרעם, הוצאה לאור סדרת ספרי קומיקס של נצי הכסף שפורסמה על ידי מארוול קומיקס תחת שם מסחרי של סטאר קומיקס.
כרגע האחים וורנר, שרכשו את חברת Lorimar-Telepictures בשנת 1989, הם בעלי הזכויות לסדרה.
סקירה כללית > הפקה ופיתוח

חברת ההפקות רנקין / באס המשיכו את הצלחת סדרת חתולי הרעם עם סדרה חדשה העוסקת בצוות של גיבורים אנושיים במאה ה-29.
צוות הגיבורים העשויים בחלקם מתכת ובחלקם בשר ודם פעלו על מנת לעצור את הפשע המאורגן בגלקסיית לימבו. בסדרה משתתפים הרבה מהמדובבים שהופיעו לפני כן בחתולי הרעם, בהם נמנים: לארי קני, פיטר ניומן, ארל המונד, דאג פרייס ובוב מקפאדן.
סקירה כללית > תקציר העלילה

המפקד סטארגייזר (השוטר הביוני) מגייס את צוות נצי הכסף, במטרה להגן על היקום מפני החוצן מונסטאר הרשע, שמנהיג את ארגון הפשע בגלקסיית לימבו. כהכנה לכוח המשימה, עברו חברי הצוות התאמות לחיים בחלל, בהן נוספו להם כנפי נץ וגופם הפך בחלקו למתכת.
מונסטאר (אסיר נמלט ממושבת העונשין) ברח מכלאו, במטרה לחזור לעמדת כח ולהשתלט על גלקסיית לימבו. ביציאה לקרב הוא הופך ליצור ענק מצופה שריון שלעזרתו עומד הכוח של כוכב הירח של לימבו. במעשי הנבזות מצטרפים אל מונסטאר חברי ארגון הפשע הבין-כוכבי: יס מן, באזסאו (מסור), ממבו ג'מבו, ווינדהאמר (פטיש רוח), מולקיולר, פני פוקר, הרדוואר (חומרה) ומלודיה .
קוויקסילבר, כשלצידו נץ המתכת "טליהוק", מוביל את צוות נצי הכסף במאבק נגד הרוע. בצוות גם נכללים התאומים אמילי ווויל הארט, הפועלים כטכנאים וגברתנים, להם הוענקו הכינויים: "לב פלדה" ו- "רצון פלדה". זמר הקאנטרי בדרגת סא"ל - קולונל בלו גראס, שמנגן בגיטרה ומטיס את ספינת הצוות - "המיראז'". ואחרון חביב בצוות הוא הצעיר מכוכב הפנטומימאים, ששמו "ילד הנחושת" (בדרך כלל קוראים לו "ילד" או "ינוקא" כקיצור), שהוא גאון מתמטי המדבר בשריקות ובטונים ממוחשבים.
הגוף הביוני של הצוות מכוסה בשריון גוף מלא וצמוד, העשוי ממתכת וחושף רק את הפנים ויד. השריון מצויד במסכת מגן נשלפת, כנפיים נשלפות מתחת לידיים (למעט לבלו גראס), מדחפים במרפקים ונשקי לייזר לאורך הגוף.
בסוף כל פרק ,"ילד הנחושת" נבחן (יחד עם הצופים בבית) על עובדות שונות בתחום החלל והאסטרונומיה על ידי קולונל בלו גראס.
מתוך הבסיס הלווייני, נָמֵל הנצים", הוזנקו נצי הכסף אל הקרב במשך חמישה ימים במהלך השבוע למשך עונה אחת. הסדרה מאוד נקשרה עם "חתולי הרעם" שנוצרה גם היא באותה חברת הפקות, עם אותו סגנון של עלילה ולמעשה אותו צוות מדבב. לדוגמה: למונסטאר הנבל הראשי, היה קול דומה למומ-רה, הנבל הראשי ב-"חתולי הרעם", שגם הוא מדובב על ידי ארל המונד.